
Prologi: Bob


Julia makaa mökissä hetekalla. Heteka on vanhuuttaan painunut kuopalle ja narisee ja vinkuu kuin sängyn alla piileskelevä hiiri tai mörkö kun kääntää kylkeä. On vielä melkein pimeää, marraskuisen aamuyön harmaan kajon voi juuri ja juuri nähdä aavistuksena ikkunoista, joissa ei ole verhoja, ainoastaan beige käsin virkattu pitsikappa. Se oli maksanut paljon, 700 markkaa. Julia aikoo riuhtoa sen alas pidikkeineen päivineen ja ottaa mukaansa sitten kun tulee se hetki, jolloin hän tietää varmasti, ettei enää koskaan astu jalallaan tänne jokivarteen.


Julia ei tiedä miksi on hereillä. Hän tuntee itsensä nihkeäksi kylmästä hiestä, vaikka mökin lämpö on hiipunut. Tuli on varmasti sammunut kiukaassa. Vaaleanpunainen toppi on liimaantunut ihoon. Hän ei näe mitään muuta kuin ikkunan takana leijailevat usvariekaleet, jotka kiemurtelevat kuin levottomat aaveet ennen aamunkoittoa yrittäen luikerrella sisään hirsien väleistä ja oven alta. Mustat puunrungot kurkottavat paljaita oksiaan, jotka näyttävät hiiltyneiltä käsiltä.


Julia avaa silmänsä. Häntä lähestyy mies, joka ei kuitenkaan ole mies vaan olento hämärän rajamailta. Olento ryömii hetekan jalkopäästä häntä kohti. Mielipuolinen virne. Pitkät harmaanruskeat takkuiset hiukset kuin naavaa. Se levittää käsivartensa ja nojaa niihin häilyen paholaisen tavoin muuttuvaisena naisen yläpuolella, naulitsee hänet patjaan, ansaan.


Silloin Julia alkaa kirkua. Se on Bob. Twin Peaksin Bob.










1. Luku










1. Olipa kerran


Pieni tyttö kävelee Terijoen pehmeässä rantahiekassa Suomenlahden rannalla aurinkoisena kesäpäivänä. Hänen pitkät helmansa ovat meriveden kastelemat, ja tummanruskeat letit heiluvat hänen ottaessaan välillä tanssiaskelia. Hän on iloinen uudesta kauniista nukesta, jonka isä oli tuonut Pietarista. Isä toi aina tuliaisia käydessään Viipurissa tai Pietarissa. Äiti oli aamulla hyräillen harjannut hänen hiuksiaan ja kertonut, että seuraavalla matkallaan isä ottaisi heidät mukaan, ja he voisivat käydä Viipurin Pyöreässä tornissa.


Vuosia myöhemmin Alina on kaunis nuori nainen. Hän kävelee korkokengissään Viipurin kauppatorilla ja tapaa komean venäläisen sotilaan, jolle hän hymyilee viekoittelevasti verenpunaisin huulin. Yhteisymmärryksessä he menevät käsikynkkää läheiseen hotelliin.










2. Kiltti tyttö


Pieni Julia istui enonsa olkapäillä yllään vaaleanpunainen pörröinen tekoturkki. Hän oli söpö ruskeine saparoineen, joita enon kaverit ihastelivat. Enolla oli tapana ottaa Julia toisinaan mukaan koulun pihalle tapaamaan ystäviään, ja se oli Juliasta jännittävää mutta ihanaa. Hän puristi enoaan tiukasti kaulasta ja painoi päänsä enon takaraivoa vasten vilkuillen vaivihkaa vastaantulijoita. Julia oli ujo tyttö. Eno oli komea nuori mies, ja kaikki sanoivat hänen näyttävän ihan kasakalta venäläiseltä isältään perittyine piirteineen. Julia ei ollut koskaan nähnyt isoisäänsä, sillä pappa kuoli jäätyään pyörällä auton alle ennen Julian syntymää.


Julia oli ujo ja kiltti tyttö. Kaikkien vanhempien unelma. Kaunis ja nokkela. Hän uppoutui kirjojen tarinoihin, ja seikkaili muissa ajoissa ja maailmoissa. Hänen isällään oli suuri kirjakokoelma, hyllymetreittäin kiehtovia kertomuksia. Kun Julia oppi lukemaan, hän valitsi kirjan, jolla oli mahdollisimman pelottava nimi, Helmeilevä kuolema. Hän luki sitä salaa omassa huoneessaan, mutta pettyi, koska tarina oli pitkäveteinen eikä kukaan kuollut ensimmäisessä luvussa. Agatha Christie ei tuolloin vielä kolahtanut. Myöhemmin Julia kiinnostui isänsä lailla science fictionista, ja ahmi avaruusseikkailuja. Lapsuuden loppu ja Marsin aamunkoitto. Hän päätti, että menee vielä joskus avaruuteen ja painottomana kiertoradalla leijaillen katselee sinistä planeettaa sukkulan ikkunasta. Kuin prinsessa Leia.


Teini-iässä Julia alkoi kapinoida. Hänestä tuli villi, tottelematon ja mahdoton. Hän alkoi meikata salaa koulutien varrella olevassa metsässä. Pojat kiinnostuivat hänestä ja hän pojista. Julia sanoi vanhemmilleen menevänsä tyttökaverilleen yöksi, mutta tytöt karkasivat kaupungille diskoon silmissä mustat rajaukset ja huulissa verenväristä punaa. Tytöt saivat aina jonkun täysi-ikäisen hakemaan heille pullon halpaa viiniä, jonka he joivat puoliksi metsikössä isolla kivellä istuen. He polttivat tupakkaa, ja ensimmäiset savukkeet Julia pihisti isänsä Virginia-askista. Hän valisti isäänsä, että nimi lausutaan vöötsinia. Isä otti opikseen, saihan tytär englannin kokeista kymppejä. Kioskin myyjä ei ymmärtänyt ja katsoi miestä kummastuneena.


Julia oli kesätöissä isänsä tehtaalta. Hän lakaisi suuressa konesalissa sahanpurua, jota ryöppysi koko ajan lisää. Loputtomasti kuin limbossa, josta ei koskaan pääse eteenpäin. Hän kahlasi purumeressä ja tapasi Akin, joka oli kaunein poika, jonka Julia oli koskaan nähnyt. Pitkä musta kihara tukka, kauniit kasvot, kuin Jim Morrison. He heittivät harjat hautautumaan sahanpuruun ja livahtivat salaa katolle. He istuivat auringonpaisteessa savupiipun varjossa ja polttivat tupakkaa. He kävivät sinä kesänä yhdessä rokkifestareilla ja nukkuivat pienessä teltassa samassa makuupussissa. Aki kysyi yöllä:


− Pitäiskö meidän nyt tehdä se? Nussia?


He eivät tehneet sitä. Akin pienessä teltassa oli niin ahdasta, että se heilui puolelta toiselle, kun he yrittivät kääntyä. Kaverit ulkopuolella nauroivat ja kannustivat. He eivät nussineet, pussasivat vain. He olivat kuusitoistavuotiaita, hetken aikaa vielä viattomia.


Julia laitettiin pianotunneille, koska äiti oli lukenut jostain, että pianonsoitto aktivoi aivoja ja lievittää stressiä. Julian stressiä ja ahdistusta se vain lisäsi. Opettaja oli vanha ankarakatseinen nainen, joka tökki kuulakärkikynällä Julian ranteita, jos kädet eivät olleet oikeassa asennossa. Nainen läimäytti sinisen nuottikirjan tytön sormille, jos hän painoi väärää kosketinta ja aiheutti riitasoinnun. Julia harjoitteli kotona illasta toiseen hammasta purren ja itku kurkussa Maa on niin kaunis -joululaulua, jotta uskaltaisi mennä tunnille ja heläyttää riidattomat sävelet. Hän soitti sen alakoulun joulujuhlassa puettuna tummansiniseen lyhyeen samettimekkoon, jossa oli valkoinen pitsikaulus. Hänen pitkät hiuksensa oli kammattu lettinutturoille korvien päälle kuten prinsessa Leialla Tähtien sodassa. Julia soitti läpi kolme Aaronin pianokoulun nuottivihkoa sinisestä vihreään, Beethovenista Mozartiin. Neljäs osa, ruskea, jäi puolitiehen, koska opettaja kuoli. Julia kertoi kaikille, että hänen piano-opettajansa kuoli aivoinfarktiin, koska aina Juliaa kynällä tökkiessään hänen suonensa pullistelivat sinisinä.


− Mie vissiin tapoin sen.


Juliasta ei tullut pianistia konserttisaleihin. Hän ei koskenut pianoon vuosikausiin. Hän rakasti piirtämistä ja maalaamista. Hän rakasti lukemista. Teini-iässä hän rakastui rokkiin ja rokkareihin. Hänen lempisarjansa televisiossa oli Twin Peaks, jossa oli Bob. Bob oli pelottava muuntuvainen olento, joka ruokki kipua ja surua. Naavatukkaisesta Bobista tuli Julian painajaisten kasvoja vaihtava mies, jonka sisällä asuivat kaikki miehet ja heidän pahat tekonsa.


Julia ei aina ollut kiltti, ja toisinaan hänessä asuva tuhmempi tyttö pulpahti pinnalle, vaikka hän yritti estellä. Kaksikasvoinen tyttö. Jos hänen nuorempia sisaruksiaan tai lähellä asuvia kehitysvammaisia Down-veljeksiä kiusattiin, hän suuttui ja muuttui pienestä henkselihousuisesta lettipäästä raivottareksi. Hän löi naapurin isoa poikaa, kulmakunnan kiusaajaa, punaisella muovilapiolla päähän ja lapion puinen varsi katkesi. Kerran kesäpäivänä naapurin puutarhan laitaan oli tuotu suuria betonirenkaita. Julia työnsi tahallaan yhden renkaista vierimään rinteeseen. Mennessään se katkaisi kaikki kukkivat omenapuut kuin äkillinen maanvyöry. Julia juoksi piiloon toisen naapurin alapihalle heittämään poikien kanssa tikkaa. Kaikkia lapsia kuulusteltiin. Julia ihmetteli suureen ääneen vihreät viattomat silmät selällään:


− Kauheeta! Kuka hullu tekee jotain noin älyvapaata? Vissiin se Moilasen Kimmo. Se aina kiusaa miuta ja kaikkia muita. Se varasti eilen tikkarin kaupasta ja se polttaa tupakkaa metsässä.


Tekijää ei koskaan saatu selville. Julia pihisti isänsä tupakkaaskista savukkeen. Hän oli myös varastanut lähikaupasta tikkarin, sujauttanut sen vaivihkaa taskuunsa kun äiti jutteli myyjän kanssa. Se oli jännittävää, minkä jälkeen hän tunsi helpotusta. Illalla hän nukkui naapurin tytön, Maritan, kanssa alapihalla teltassa. Tytöt kikattelivat auringonnousuun asti, ja Marita sanoi kuiskaten:


− Mie tiiän miten vauvoja tehdään. Mies ja nainen makaa alasti päällekkäin.


Julia kauhistui mielikuvaa ja sanoi teeskennellen oksentavansa:


− Ällöttävää. Mie en ikinä tee sellaista.


Toisinaan äiti lähetti pienen Julian junalla Helsinkiin isotäti Alinan luo kylään. Alinan mies Erkki oli vanha merikapteeni, joka tykkäsi hassutella Julian kanssa ja kutitella kikattavaa tyttöä. Heillä ei ollut lapsia. Alina harjasi Julian pitkiä ruskeita hiuksia ja sanoi, että Julia oli perinyt ulkonäkönsä hänen äidiltään, joka muinoin oli ollut kuulu kauneudestaan Terijoella ja jopa Pietarissa asti.


Julia nukkui olohuoneen sohvalla. Aamulla herätessään hän ihmetteli, kun yöpuvun housut olivat nilkoissa. Erkki-setä seisoi sohvan päädyssä ja hymyili. Hänellä oli yllään kylpytakki, joka on auki sen verran että pippeli näkyi. Se oli omituisesti pystyssä ja sojotti takin alta. Juliaa nolostutti olla pylly paljaana. Hän luuli housujensa valahtaneen vahingossa yön aikana.


Alinalla ja Erkillä oli kesämökki järven rannalla, jonne koko suku kutsuttiin juhlimaan juhannusta. Kuohuviinin kupliessa vieraiden veressä Erkki talutti viisivuotiaan Julian vaivihkaa rantasaunalle ja nosti pukuhuoneen penkille eteensä seisomaan. Hymyillen hän veti Julian punaiset sortsit nilkkoihin ja kutitteli tytön alapäätä. Erkin housujen etumus pullistui yht-äkkiä. Kukaan ei ilonpidoltaan huomannut mitään. Kokko tuleen ja viiniä pikareihin. Kippis keskikesälle.










3. Julia haluaa Romeon


Se ei ollut rakkautta ensisilmäyksellä. Tai ehkä sittenkin oli. Pitkä epä-määräisen komea tummasilmäinen poika tuli Julian viereen istumaan opiskelijaravintolan pöytään. Hänellä oli musta kampaamaton tukka ja harmaa virttynyt villapaita, mutta jokin hänen resuisessa olemuksessaan jäi muhimaan Julian aivopoimuihin. Häntä eivät viehättäneet sliipatut siistit miehet, joilla oli kravatti ja parturissa leikatut lyhyet hiukset. Miehessä piti olla särmää, rokkia ja rosoisuutta. Hänelle tuli mieleen venäläinen mustatukkainen Dimitri, jonka alta hän oli pelastunut missiaikoinaan Helsingissä. Hän muistutti myös nuorta näyttelijää, jota Julia oli hetken aikaa tapaillut. Aika ei kuitenkaan ollut oikea.


Julia oli juuri palannut Yhdysvalloista, jossa hän kävi vuoden vaihto-oppilaana koulua ja asui perheessä, joka otti hänet omakseen ja opetti maan tavoille. Edellisen kesän Julia oli seikkaillut Lontoossa ja tehnyt teinikapinassaan tuhmia asioita kuten juonut drinkkejä pubeissa, rakastunut tulisesti, maannut pojan kanssa ja menettänyt neitsyytensä Camden Townissa. High schoolin kunnollisten kirkossa käyvien amerikkalaisteinien joukossa hän tunsi olevansa kokenut nainen ja vanha sielu.


Julia oli jälleen kiltti perhetyttö. Ainakin enimmäkseen. Hän kävi kirkossa sunnuntaisin, koska se kuului asiaan. Sillä ei ollut mitään tekemistä uskon ja Jumala-juttujen kanssa. Kirkossa tavattiin tuttuja, syötiin donitseja, pelattiin pelejä, naurettiin ja juoruttiin. Julia ei juonut eikä tupakoinut kuin kerran salaa kellarissa. Perheen sininen talo oli keskilännen pikkukaupungissa maissipeltojen keskellä. Läheisessä Lafayttessa asui poika nimeltä William Bruce Rose. Kukaan ei tuolloin vielä aavistanut, että hänestä tulisi maailmankuulu rokkitähti Axl Rose, joka säveltäisi legendaarisen biisin November Rain. Julian selviytymislaulun.


Koulukaverit antoivat Julialle nimen Crazy Finnish Girl, koska hän teki asioita, jotka tekopyhyyden ja kaksinaismoralismin luvatussa maassa olivat epätavallisia ja joskus paheksuttavia. Julia ei ollut maissilapsi, joka tappoi kaikki aikuiset, mutta hän käveli yksin puolen kilometrin matkan aution kaupungin läpi kouluun, muut ajoivat autoillaan kuunnellen Eaglesin Hotel Californiaa. Uskalias teko, outo suomalaistyttö. Kesälomalla Meksikossa hän kiipesi Auringon ja Kuun pyramidien huipulle espanjan kielen opettajansa komean miehen kanssa ja kilttien amerikkalaistyttöjen nukkuessa joi tequilaa rantabaarissa Acapulcossa, jossa elämä on kuumaa ja kosteaa. Hänen paras ystävänsä Kevin oli rohkeasti uskaltanut tulla ulos kaapista ja oli avoimesti homoseksuaali, mikä siihen tekosiveään aikaan oli hillbillyjen maissikylässä ennenkuulumatonta. Syystanssiaisiin hänet vei komea mustaihoinen jalkapalloilija Kyle, joka tuolloin piileskeli vielä kaapin pimennossa ovi tiukasti kiinni. Vuosia myöhemmin Julia sai tietää, että Kyle oli kuollut aidsiin. Jalkapallo-ottelun jälkeen perjantai-illan bileissä Julia poltti tyttö-kaverinsa Margaretin kanssa marisätkän puoliksi. Tytöt lauloivat Kylelle:


− Voulez-vous coucher avec moi, ce soir…


Julia vaihtoi tummasilmäisen pojan kanssa muutaman sanan, mutta kääntyi ja rakastui toisella puolellaan istuvaan komeaan Lauriin, joka tanssi reggaen tahtiin kuin John Travolta lauantai-iltana tiskijukan laittaessa soimaan Bob Marleyn No Woman, No Cry. Hänen kanssaan Julia tanssi taivaisiin. Lauri vei hänet merenrantakaupunkiin tapaamaan vanhempiaan. Lauri vei hänet rantakallioille rakastelemaan lokkien kirkuessa yhtaikaa heidän kanssaan. Lauri työnsi Juliaa potkukelkalla pitkin jäätynyttä merta, ja hengitys huuruten suuteli häntä lumivalkoisessa saaressa. Tähtikirkkaana yönä pienessä saarimökissä radiosta kuului David Bowien Starman, ja Julia oli näkevinään tähtimiehen tanssimassa Ziggyn kanssa talvisen taivaan tähtipölyssä. Lauri katsoi häntä ja sanoi:


− Sulla on kauniit tissit.


Lauri hyväili Julian tissejä, ja huuma kesti aikansa, mutta romanssi päättyi välimatkaan ja elämään.


Kaikella on tarkoituksensa, sillä kohtalo, karma tai universumin perhosvaikutus heitti tummasilmäisen pojan jälleen Julian eteen, kirjaimellisesti, vappuna kaksi vuotta myöhemmin. Yhtäkkiä hän vain seisoi siinä kuin taivaasta pudonneena. Pitkä mustatukkainen poika valkoisessa yliopiston hupparissa. Julialla oli vihreä takki ja ylioppilaslakki. Hänen pitkät hiuksensa liehuivat järveltä puhaltavassa kevättuulessa. Katseet kohtasivat. Oli oikea hetki. Tähdet ja planeetat olivat oikeissa paikoissa ajassa ja avaruudessa. He olivat kaksi hiukkasta universumin törmäyskurssilla.


Seuraavan kerran he tapasivat äitienpäivän aattona. He istuivat penkillä rantapuistossa lehmusten alla ja Tomi suuteli Juliaa. Hän peitti Julian korvat käsillään, ja yhtäkkiä keväinen ilta katosi heidän ympäriltään, ja he leijuivat kuin avaruuden tyhjiössä, vain he kaksi. Julia olisi voinut jäädä siihen kuplaan ja elää ikuisesti sillä vähäisellä happimäärällä, jota mies hengitti ulos. Sanattomassa yhteisymmärryksessä ja tunnekuohun vallassa he kiiruhtivat puolijuoksua Tomin huoneeseen opiskelija-asuntolassa, ja repivät hengästyneinä vaatteet toistensa päältä. He rakastelivat koko yön.


Aamulla Julia pyysi kahvia. Tomi katosi alasti käytävään koputtamaan naapurikämpän ovea. Julia kuuli, kun he naureskelivat.


− Onks sulla kämpillä joku muija? Hyvännäköinen? Heiluiko peitto?


Äitienpäiväaamuna Julia hiipi pitkin nurkkia meikit suttuisina kotiin. Hän yritti olla nolo, mutta ei hävennyt yhtään. Hän tunsi yhä miehen ihollaan, miehen sisällään, hänen tuoksunsa, hänen kätensä. Tuntui kuin kaikki olisivat tienneet ja nähneet, että Julia oli viettänyt riettaan yön vieraissa lakanoissa. Tuntui kuin hänen otsaansa olisi kirjoitettu: NAITU. Hän oli raukea vähäisistä yöunista ja sängyssä peuhaamisesta. Jäsenet hellinä ja fritsu kaulassa Julia puki ylleen neitseellisen valkoisen pitsimekon, ja meni ruusukimppu kädessä isoäidin luo kakkukahville.


Seuraavalla viikolla Tomi soitti, mutta Julia ei ollut kotona. Hänen isänsä vastasi puhelimeen, ja kertoi tyttärelleen jälkeenpäin:


− Joku outo tyyppi soitti ja kyseli sua. Kun sanoin ettet ole kotona, juippi tokaisi, että soittaa takaisin ehkä seuraavalla vuosisadalla. Mikä ihmeen Tomi? Sanoin sille että sulla ei ole mitään tekemistä tyttäreni kanssa. Älä soittele.


Soitti hän. Hän oli muuttanut alivuokralaiseksi vanhan puisen omakotitalon pieneen yläkerran huoneeseen, jonne piti kiivetä narisevia portaita pitkin. Huoneessa oli sänky ja työpöytä. Julia majaili siellä niin usein, että talossa asuva perhe, etenkin teiniikäinen tytär, katsoi häntä vihaisesti silmät viiruina, kun Julia hiipi aamuisin alas rappusia. Tyttö oli epäilemättä ihastunut Tomiin. Tytöt ihastuivat häneen alinomaa. Sänky oli niin kovassa käytössä, että metelin täytyi kuulua alakertaan. Se oli vanha kapea yhden hengen vuode, mutta Julia ja Tomi nukkuivat siinä sylikkäin ja melkein päällekkäin. Eräänä pimeänä syksy-yönä sänky antoi periksi, ja pohja putosi rysähtäen lattialle kesken kaiken. Sen jälkeen he nukkuivat kehikossa lattialla. Tomi ei kehdannut sanoa vuokranantajalleen, että sänky hajosi liian rajusta rakastelusta ja vaatia uutta.


Hälytyskellojen olisi pitänyt soida Julian korvissa ensimmäisen kerran jo silloin, kun Tomin entinen oudosti käyttäytyvä tyttöystävä tuli etsimään unohtunutta rannerengastaan sängyn alta. Mutta ne eivät edes kilahtaneet. Tai silloin, kun ensimmäinen lyönti tuli. Mutta Julia riippui jo koukussa kuin kiiltävään uistimeen tarrannut kala. Hänet perattiin, ruodot poistettiin ja liha fileoitiin siisteiksi paloiksi. Aivopesu oli alkanut.


Tomin mielestä kondomin kanssa rakastelu oli naimista sadetakki päällä. Julia käytti hetken aikaa ehkäisypillereitä, mutta ne eivät sopineet hänelle. Varmat päivät pettivät, vaikka Tomi oli niitä tarkkaan laskenut, hänhän opiskeli yliopistossa tekniikkaa. Hän teki kohtalokkaan laskuvirheen, koska Julia tuli silti raskaaksi. Paksuna. Pulla uunissa. Siunatussa tilassa. Julia ei nähnyt tilanteessa mitään siunattua kun hän apteekin raskaustestin tehtyään odotti punaisia viivoja, ja muutama minuutti tuntui kokonaiselta elämältä. Hän tuijotti viivoja kuin yrittäen keskittyneellä katseellaan saada ne katoamaan. Ne eivät kadonneet vaan suurenivat ja loistivat verenpunaisina. Kahdella pienessä muovitikussa olevalla punaisella viivalla oli valta mullistaa koko tulevaisuus. Hän oli juuri päässyt yliopistoon suuresta hakijoiden joukosta toiseksi parhaana. Älykäs kiltti tyttö. Yllätysraskaus ei sopinut suunnitelmiin. Julia näki jo itsensä työntämässä lastenvaunuja kampuksella ja kaivamassa maitoa tihkuvan tissin esiin luentosalin nurkassa hyssytellen parkuvaa vauvaa, kun kirjallisuuden professori analysoi D.H. Lawrencea ja Lady Chatterleyn rakastajan piilomerkityksiä. Julia meni lääkäriin ja sai lä-hetteen sairaalaan raskaudenkeskeytystä varten. Tomi ei ollut millänsäkään. Hän jätti Julian huolettomasti keskussairaalan ulkoovelle kuin olisi vienyt hänet lähikauppaan ostamaan maitoa ja makkaraa. Julia istui odotushuoneessa kädessään Stephen Kingin englanninkielinen kirja Carrie. Hän oli jo lukenut sen, mutta hän tarvitsi rekvisiittaa turvakseen. Hän kuvitteli, että sytyttää telekineettisesti Tomin auton palamaan.


Julia makasi sairaalasängyssä yllään vaaleanpunainen selästä avoin kolttu, ja ihmetteli miksi sairaalakaavut ovat auki selästä niin että paljas takapuoli vilahtaa. Kyseessähän oli etupuolen elimille tehtävä operaatio. Viereisessä sängyssä nuori tyttö tuhersi itkua. Julia huomasi, että hänellä oli saumasta ratkenneet sinikukalliset pikkuhousut. Julia sääli häntä ja sääli itseään. He olivat molemmat antautuneet miehelle, antaneet miehen käyttää haavoittuvaa alastonta vartaloaan miten tahtoi. Oma vika. Julia sai rauhoittavan pillerin, mutta ei mitään puudutusta alapäähänsä. Hänen kohtuunsa työnnettiin kaavintalaite ja sikiö imettiin pois. Kaavittiin tyhjäksi. Tyhjennettiin raskausmateriaalista, kuten lääkäri selitti. Pieni elämänalku lopetettiin. Oliko se nyt imurin sisällä? Mihin materiaali heitettäisiin? Roskiin? Julia ei ollut koskaan tuntenut sellaista kipua. Kuin hänen sisuksensa olisi revitty irti, vatsa viilletty puukolla auki ja suolet valuneet ulos. Ruumiinavaus. Lääkäri katsoi häntä ilmeellä, joka sanoi: Siitäs sait. Toivottavasti et tule tänne enää uudestaan. Ääneen hän sanoi:


− Selvä.


Lääkäri riisui kasvomaskinsa ja muovikäsineensä heittäen ne kannelliseen roskasäiliöön ja poistui. Juliaa itketti, mutta hän ei itkenyt. Hän itki vasta monta vuotta myöhemmin.


Julian Romeo vietti sen illan baarissa kumoten oluttuoppeja entisen tyttöystävänsä kanssa. Rannerenkaat kilisivät tytön ranteissa.


Julian vatsa oli taas tyhjä ja litteä. Kaikki oli hyvin. Hän oli kohdannut unelmiensa miehen keväisenä päivänä hiirenkorvien aikaan järveltä puhaltavassa koleassa tuulessa, joka halusi sanoa hänelle jotakin. Julia sulki korvansa, ja toukokuun tuulen kuiskaukset sekoittuivat pääskysten viserrykseen. Hän pääsi kahteen yliopistoon, ja valitsi tuulisen pohjoisen kaupungin, jonne Romeo hänet vei. Sinne he tekivät kotinsa.










4. Neidon ryöstö


Ravintolan valomerkin jälkeen he kävelivät käsi kädessä tuulisen pohjoisen kaupungin hiljaisilla kaduilla. Vain rakastuneet ihmiset kävelevät niin. Se on intiimiyden huippu. Sillä julistetaan kaikelle kansalle että tämä ihminen tässä on minun ja aiomme kohta rakastella intohimoisesti. Julia oli kerran aikaisemmin kävellyt käsi kädessä miehen kanssa. Lontoossa. Hän ei luultavasti tulisi koskaan enää kävelemään käsi kädessä miehen kanssa. Keski-ikäiset tai vakiintuneet parit kävelemässä käsi kädessä kadulla näyttää naurettavalta ja teennäiseltä. Siltä kuin haluttaisiin väkisin näyttää muulle maailmalle, että meillä menee hyvin. Me tiedämme mitä rakkaus on. Rakkaus on kuitenkin alkanut rakoilla, mutta se pidetään kasassa liimaamalla kädet yhteen super gluella. Jos kädet irrotetaan, ihonriekaleet kuoriutuvat mukana, ja jäljelle jäävät vain luiset sormet.


Kesäyö oli lämmin ja valoisa. Ilmassa väreili jotain taianomaista, kuiskauksia ja hiljaisia lupauksia, unelmia ja sateenkaaria aarteineen. Rakastuneet ihmiset näkevät maailman ruusunpunaisten lasien läpi. Vuosien saatossa lasit katoavat, ja he joutuvat tuijottamaan todellisuutta ilman filtteriä.


Julia ja Tomi asuivat väliaikaisesti talonvahteina Tomin ystävän yksiössä laitakaupungilla. Asunto oli ensimmäisessä kerroksessa. He jättivät parvekkeen oven raolleen helteen takia, ja menivät alastomina nukkumaan huteraan parisänkyyn. Sänky oli ollut ahkerassa käytössä ja rynkytyksessä, koska se oli altapäin tuettu isolla kivenmurikalla. Tomin ystävällä oli hajonneesta vuoteesta päätellen ollut aktiivinen ja intohimoinen seksielämä. Hän oli sittemmin eronnut.


Ei siinä vuoteessa voinut muuta tehdä kuin jatkaa perinteitä. Rakastelun jälkeen he nukahtivat, Tomin käsi Julian rinnan päällä. Aamuyöllä Julia havahtui painon tunteeseen rintakehässään eikä saanut henkeä. Mies makasi hänen alastoman vartalonsa päällä kädet kaulan ympärillä yrittäen irrottaa hänen kultaista ketjuaan. Ketjussa riippui kultainen avain, jonka Julia oli saanut syntymäpäivälahjaksi ystäviltään. Avain avaamaan sydämiä. Hänen sydämensä jyskytti ja takoi kuin haluten hypätä ulos rinnasta ja sisäelimet muljahtelivat omia aikojaan. Julia leijaili vielä puoliksi todellisuuden tuolla puolen, ja oletti hieman ärtyneenä, että Tomi halusi taas seksiä ja sai päähänsä työntyä häneen kun hän oli unessa. Ehkä hän toteutti salaista raiskausfantasiaansa. Julia mumisi unissaan ja ojensi vaistomaisesti kätensä vetääkseen Tomin lähemmäs suudellakseen häntä. Yhtäkkiä hän vaistosi, että kaikki oli väärin. Kauhistuttavan väärin. Julia raotti varovasti silmiään, ja unimaailman ohuen harson läpi hän tajusi, että mies oli aivan outo. Vieras. Pitkät takkuiset hiukset kuin naavaa. Hänen kasvonsa olivat niin lähellä, että Julia tunsi tupakanhajuisen hengityksen. Unihalvaus vai todentuntuinen painajainen? Joko enkelit olivat lennähtäneet paikalle tai Julian oma selviytymisvaisto kytkeytyi päälle, ja hän oli huomattavan rauhallinen huolimatta hiipivästä kauhusta ja adrenaliinisyöksystä. Hän ei antanut hämärän rajamailta saapuneen tunkeilijan nähdä, että oli hereillä, vaan piti silmänsä kiinni. Hän liikahteli ja mumisi kuin näkisi ihanaa unta kesäisenä sunnuntaiaamuna rakkaansa vieressä. Yhtäkkiä hän löi lujaa kyynärpäällään kaikessa rauhassa nukkuvaa Tomia kylkeen ja huusi kimeällä äänellä:


− Kuka tuo on?!


Tomi säikähti ja pomppasi istumaan sängyssä. Tunkeilija kierähti pois Julian päältä, juoksi avoimesta ovesta parvekkeelle ja hyppäsi kaiteen yli alas pihalle. Julia ehti nähdä, että hänen sepaluksensa oli auki. Hän yritti huutaa, mutta suusta pääsi vain käheä soperrus:


− Se varasti mun kaulaketjun.


Niin kuin se olisi ollut pahin asia aamuyön absurdissa hetkessä. Jälkeenpäin Julia kauhistuneena ymmärsi, että koruvarkaus oli pienin hänen murheistaan. Tunkeilija olisi hyvin voinut kuristaa hänet, kädet olivat jo kaulalla. Puristaa ilmat pihalle. Tomi olisi herättyään koskettanut kylmää sinertävää ruumista, jonka kuolleet silmät olivat jähmettyneet selälleen kauhusta ja avoin suu kangistunut huutoon. Poliisi olisi syyttänyt häntä tyttöystävänsä murhasta. Intohimorikos. Tilastojen mukaan kuristaja on lähestulkoon aina aviomies tai poikaystävä ja motiivina mustasukkaisuus. Tai roisto olisi voinut kolkata ja tappaa Tomin, raiskata Julian ja häipyä ennen aamunkoittoa. Juliaa olisi syytetty miehensä taposta. Kukaan ei olisi uskonut mielikuvituksellista tarinaa yöllisestä pitkätukkaisesta hiippailijasta. Lööpissä lukisi: Nainen tappoi poikaystävänsä varhain tänä aamuna lyömällä lumisadepallolla päähän. Intohimorikos. Käsiraudat ranteisiin. Julia olisi viettänyt loppuelämänsä Hämeenlinnan naisvankilassa. Ja kaikkihan tietävät millaista naisvankilassa on, oranssi on uusi musta.


Seuraavassa hetkessä Julia tajusi, että Tomi juoksi alasti tunkeilijan perään ja loikkasi parvekkeelta. Alasti. Munasillaan keskellä kaupunkia. Hän ryntäsi itsekin alasti parvekkeelle ja katsoi kadulle. Tomi viiletti hippulat vinkuen, kirjaimellisesti, roiston jäljessä. Julia nauroi hysteerisesti uskomatta koko tilannetta. Tämä on varmasti vielä unta. Jotain pikkukankkusessa tapahtuvaa todentuntuista surrealistista painajaista. Kello oli kaksikymmentä yli kolme kesäkuisena aamuna. Oli valoisaa. Normaalit ihmiset nukkuivat kodeissaan, mutta muutama humalainen baarista palaava kulkija ja postinjakaja hieraisivat silmiään ja jäivät suu auki katsomaan alastonta miestä, joka juoksi ja viittilöi kaukana edessään pakenevaa hahmoa kohti. Pakenija oli kuitenkin nopeampi, ja Tomi pysähtyi viimeinkin täysin hereillä tajuten alastomuutensa ja tilanteen koomisuuden. Hän peitti käsillään sukukalleutensa ja hipsi häpeissään takaisin asunnon pihalle ja sisään etuovesta, jonka Julia avasi.


− Se pääsi karkuun. Tekikö se sulle jotain?


Tomi huohotti ja hikoili hengästyneenä.


− Mä soitan Jarille. Se on poliisi.


Jari oli nuorempi konstaapeli, jonka he olivat tavanneet baarissa. He olivat ystävystyneet ja pitivät yhteyttä silloin tällöin, yleensä kaljoittelun merkeissä. Jari ja toinen poliisi saapuivat aamulla. Julia oli saanut hellemekon päälleen. Hän oli vielä shokissa eikä elänyt todellisuudessa. Hän ei tiennyt mikä oli totta. Oliko mikään totta. Hän oli hieman liian tyyni ja rauhallinen, jopa nautti tilanteesta. Julia rakasti draamaa, ja nyt hän oli keskellä kauhuelokuvaa. Hän kuvitteli olevansa kaunis traaginen sankaritar CIA Miamin jaksossa, ja Jari oli Horatio Caine aurinkolaseissaan. Julia oli aina miettinyt oliko oikea rikostutkinta sellaista kuin television rikosmysteereissä. Jari ja muut poliisit tupsuttelivat sormenjälkijauhetta parvekkeen kaiteeseen ja pitkin asuntoa. Ainoastaan filmiryhmä puuttui.


Yhtäkkiä Julian mieleen ilmestyi näky hänen villeiltä teinivuosiltaan. Muistoilla on tapana pulpahtaa pintaan aivojen syövereistä ihan omia aikojaan, irrallisina ja mitenkään liittymättä tilanteeseen. Julia oli salaa vienyt diskossa tapaamansa pahan pilveä polttavan pojan kotiinsa. Julian mielestä Aki oli maailman kaunein poika. Pitkä musta kihara tukka. Kuin Jim Morrison. Isä tuli yllättäen töistä tavallista aikaisemmin kuten isillä on tapana silloin kun he aavistavat, että tottelematon tytär puuhaa jotain luvatonta. Poika hyppäsi hädissään Julian huoneen ikkunasta ulos, koska Julia sanoi silmät suurina:


− Mun isällä on haulikko. Se ampuu sut. Se ampuu aina kaikki pojat, jotka näkee mun huoneessa. Tuolla alapihan metsässä on vino pino ruumiita.


Kun Julia tokeni sen verran, että kykeni katsomaan ympärilleen ja panemaan merkille, mitä tunkeilija oli varastanut, hän huomasi että kaulaketjun lisäksi myös pitsiset pikkuhousut oli viety. Ne, jotka hän oli yöllä kiihkoissaan riisunut ja heittänyt huolettomasti lattialle. Hän järkyttyi jälleen ja painoi käden suulleen ettei olisi kirkaissut. Nyt tapaus sai seksuaalisen sävyn. Oliko varas joku sairas raiskaaja tai kieroutunut seksuaalirikollinen, jolla oli pakkomielle naisten alusvaatteista? Joka murtautui öisin yksin asuvien naisten makuuhuoneisiin varastamaan pitsisiä pikkareita ja rintsikoita kokoelmaansa. Tirkistelijä? Stalkkeri, joka oli seurannut heitä jo aikaisemmin? Hänen mieleensä tuli kuva arpinaamaisesta epäsiististä miehestä, joka hurmioitunut ilme kasvoillaan haisteli alushousuja. Oliko hän seurannut heitä ravintolasta? Vai oliko hän jo parvekkeella, kun he tulivat kotiin? Oliko hän katsellut heidän rakasteluaan ja runkannut ikkunan takana?


Myöhemmin Julia huomasi, että myös hänen lompakkonsa, kaikki pöydällä olevat korut ja hiusharja oli viety. Käytetyt pikkarit ja hiusharja. Ne tuskin ovat tavaroita, jotka voi helpon rahan toivossa viedä panttilainaamoon.


Illalla Julia istui yökerhon sohvalla eteerisen kauniina ja surullisena valkoisessa hellemekossa ilman koruja Tomin pitäessä suojelevasti käsivarttaan hänen harteillaan. Tiskijukka laittoi soimaan Da Ya Think I‘m Sexy?


He kertoivat tapauksesta ystävilleen, jotka järkyttyivät ja päivittelivät kauhistuneina.


− OMG! Mitä jos se tyyppi olisi tappanut Tomin ja raiskannut Julian?


Draamakuningatar Juliassa heräsi eloon, ja hän oli Angelina Jolie Hollywood-elokuvan pääroolissa. Hän oli sarjamurhaajan kynsistä pelastunut surusilmäinen kaunotar psykologisessa trillerissä. Brad Pitt oli potkaissut oven sisään viime hetkellä, ampunut roistoa suoraan sydämeen, irrottanut naisen köysistä ja sulkenut syliinsä ukkosen jyristessä. Taustalla soisi I Will Always Love You. Julia siemaili martinia ja piti oliivitikkua sormissaan, joissa ei ollut sormuksia. Hän tunsi olevansa kuin kirsikka, joka on päältä kauniin punainen ja kiiltävä, mutta jonka sisällä on tumma kivi.


Tunkeilijaa ei heti saatu kiinni. Satunnainen turisti löysi Julian ajokortin rantahiekasta ja vei sen poliisille arvellen sen kuuluvan mereen hukkuneelle henkilölle. Julia ei ollut fyysisesti hukkunut, mutta odotti pelon syövereissä, että mies palaa takaisin kun hän on yksin ja vie raiskauksen loppuun asti. Julia pelkäsi, että mies seuraa häntä kaupungilla, ja hän oli näkevinään miehen vilaukselta ihmisjoukoissa, kaupan kassajonossa, ravintolan ikkunan takana tuijottamassa, kirjastossa hyllyjen välissä, kadun toisella puolella porttikongin varjoissa.


Muutaman kuukauden kuluttua mies jäi verekseltään kiinni yrittäessään ryöstää toista asuntoa. Hänet tunnistettiin sormenjälkien perusteella samaksi tunkeilijaksi, joka oli maannut Julian päällä ja varastanut hänen alushousunsa. Tomi meni oikeudenkäyntiin, koska Julia en kyennyt. Hän ei halunnut kohdata miestä. Hän ei halunnut, että mies saa vapaasti katsoa häntä, painaa hänen kasvonsa kieroutuneen mielensä salaisiin sopukoihin ja runkata vankisellissä. Tomi kertoi että mies oli virnuillut hänelle ilman katumuksen häivää ja tehnyt sormillaan naimista tarkoittavan eleen.


[image: ]



Bobin valtakunnassa: Kasvoton mies


Julia makaa aurinkoisessa rinteessä. Hän on alasti ja katsoo kaunista perhosta, joka vaihtaa väriä koko ajan. Aurinko menee pilveen ja tulee pimeä. Tomi konttaa jalkopäästä suutelemaan häntä. Hän kietoo kätensä miehen ympärille ja vetää hänet makaamaan päälleen. Hän haluaa Tomin sisäänsä. Yhtäkkiä miehen kasvot muuttuvat ja muuttuvat, eikä Julia enää tiedä kuka koskettaa hänen kasvojaan ja rintojaan, suutelee hänen vatsaansa. Hänen alastoman vartalonsa päällä makaa mies, jolla on monet kasvot eikä kasvoja ollenkaan. Mies on niin painava, että he alkavat valua rinnettä pitkin kohti jokea. Julia yrittää jarruttaa jaloillaan, mutta ruoho on aamukasteesta liian liukas. Juuri kun he putoavat veteen hän alkaa huutaa.

